Szám: 1646/4/2013.

Hetyefő Község Önkormányzat

Képviselő-testületének

2013. június 19. napon megtartott

nyílt üléséről

jegyzőkönyv


Határozat: 24. – 31.


Rendelet:
     6.       

Hetyefő Község Önkormányzatának Polgármestere
8344 Hetyefő, Kossuth u. 35. Tel./fax: 87/457-260

dabronc@enternet.hu
Meghívó

Hetyefő Község Önkormányzat Polgármestere meghívja a 2013. június 19-én (szerdán) 13.00 órakor megtartandó képviselő-testületi ülésre. 

Helye: Polgármesteri Hivatal Hetyefő, Kossuth u. 35.
Napirend:

1./ A szociális és gyermekjóléti feladatok ellátása


Előterjesztő: Hosszuné Somogyi Mária polgármester
2./ A vagyongazdálkodás szabályozása


Előterjesztő: Pallér Edina jegyző

3./ Helyi Esélyegyenlőségi Program


Előterjesztő: Pallér Edina jegyző

4./ Társulások felülvizsgálata

Előterjesztő: Pallér Edina jegyző

Tisztelt Képviselő!

Az ülésre tisztelettel meghívom, megjelenésére számítok.

Hetyefő, 2013. június 14.



Tisztelettel:



Hosszuné Somogyi Mária 

polgármester




J e g y z ő k ö n y v:

Készült: Hetyefő Község Önkormányzat Képviselő-testületének 2013. június 19. napon a Polgármesteri Hivatalban megtartott nyílt üléséről.

Jelen vannak: 

Hosszuné Somogyi Mária polgármester




Iker Béláné alpolgármester

Molnár György képviselő




Pallér Edina jegyző 




Arany Ottóné jegyzőkönyv vezető

A polgármester köszöntötte a megjelenteket, megállapította, hogy a képviselő-testület határozatképes.

Az ülést megnyitotta, majd ismertette a napirendet.

Napirend:

1./ A szociális és gyermekjóléti feladatok ellátása


Előterjesztő: Hosszuné Somogyi Mária polgármester
2./ A vagyongazdálkodás szabályozása


Előterjesztő: Pallér Edina jegyző

3./ Helyi Esélyegyenlőségi Program


Előterjesztő: Pallér Edina jegyző

4./ Társulások felülvizsgálata

Előterjesztő: Pallér Edina jegyző

A képviselő-testület a napirendet határozathozatal nélkül elfogadta.

Napirend előtt:

· LEADER pályázat benyújtása (Közösségi színtér akadálymentesítése)

Hosszuné Somogyi Mária polgármester: Lehetőség van falufejlesztésre pályázatot benyújtani a LEADER keretén belül. Javaslom, hogy a Faluház akadálymentesítésére nyújtsunk be pályázatot, mivel az idősek a lépcsőn már nehezen közelítik meg az épületet. A pályázat nettó 100 %-os támogatottságú, az önkormányzatnak csak az ÁFA tartalmat kell megfinanszírozni, mely összeget ki tudjuk gazdálkodni. A projekt összköltsége 1.459.705,-Ft, az ehhez szükséges önerő 310.331,-Ft.

Van-e kérdése ezzel kapcsolatban a Tisztelt Képviselő-testületnek? 

Amennyiben nincs kérdés, javaslom, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

24/2013. (VI.19.) számú önkormányzati határozat:
Hetyefő Község Önkormányzatának Képviselő-testülete támogatás igényét nyújtja be a 35/2013. (V.22.) VM rendelet alapján "az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához" pályázati célra.
Pályázat címe: Közösségi színtér akadálymentesítése Hetyefő Községben 
A fejlesztéssel érintett ingatlan: Hetyefő 17/3 hrsz-ú ingatlan.

A Képviselő-testület a pályázat tartalmát a polgármester előterjesztése alapján megismerte, annak célkitűzéseivel egyetért.

A Képviselő-testület felhatalmazza a polgármestert arra, hogy a pályázat beadásával kapcsolatban eljárjon és pályázatot nyújtson be a kiírásban maximalizált bruttó 1.459.705 Ft projektméret erejéig.

A Képviselő-testület nyilatkozza, hogy a pályázat megvalósításához szükséges 310.331 Ft önerő, amely az Áfa, rendelkezésre áll.

Határidő: a VM rendelet szerinti beadási határidő a támogatási igény benyújtására

Felelős: Hosszuné Somogyi Mária polgármester

· A Sümegi Regionális Szennyvíztársulás Társulási Megállapodásának módosítása

Pallér Edina jegyző: A Szennyvíztársulás Társulási megállapodásának módosítását kellene még elsődlegesen tárgyalnunk, mert ez a határozat minél előbb kell Sümegnek.
/Előterjesztés ismertetése./
Hosszuné Somogyi Mária polgármester: Köszönöm, kérem a testületet, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

25/2013. (VI.19.) számú önkormányzati határozat:
Hetyefő Község Önkormányzatának Képviselő-testülete a Sümegi Regionális Szennyvíztársulás Társulási megállapodásának módosítását az előterjesztés szerint elfogadja.

A Társulási megállapodás a jegyzőkönyv mellékletét képezi.

A Képviselő-testület felhatalmazza a polgármestert, hogy a Társulási megállapodást aláírja.
Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

1./ Napirend: A szociális és gyermekjóléti feladatok ellátása

Előterjesztő: Hosszuné Somogyi Mária polgármester
Hosszuné Somogyi Mária polgármester: Szükséges a megszüntetése a Sümeggel és a kistérség önkormányzataival közösen fenntartott Szociális Intézményi Társulásnak, mellyel a Napfény Szociális Segítő Központot tarjuk fenn. A Napfény Szociális Segítő Központ nem fog megszűnni, marad, mint Sümeg önkormányzat intézménye. Annyi változik, hogy a fenntartó nem a 21 önkormányzat, hanem Sümeg lesz. Szerződnünk kell Sümeggel, hogy ellássa nekünk ezt a feladatot. Átmenetileg, ezt az évet kell így kifutnunk és majd január 1-től, hogy hogyan lesz, azt újra kell gondolni. Azt sem tudjuk, hogy pénzügyileg mennyire fog változni. Úgy szerettük volna elfogadni a társulás megszüntetését, hogy egyben itt a szerződés is, de ezt nem tudtuk elérni. Így olyan határozatot tudunk, hozni, hogy megszüntetjük a jelenlegi társulási formát azzal a feltétellel, hogy továbbra is a Napfény Szociális Segítő Központ intézménytől szeretnénk igénybe venni a gyermekjóléti, a családsegítő és a házi segítségnyújtást. Erre szeretnénk szerződést kötni Sümeg önkormányzatával és a szerződés aláírására fel kellene hatalmazni a polgármestert. Annyi pénzügyi vonzatát látjuk ennek, hogy a házi segítségnyújtás után volt olyan normatíva, ami a társulás után járó plusz normatíva volt, hogy, amennyiben társulás keretében látják el az önkormányzatok, akkor az állami normatíva nem 100, hanem 130 %-át kapta meg. Tehát ettől a plusz 30%-tól biztos, hogy elesik így az intézmény.

Kérem, ha ez így elfogadható, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

26/2013. (VI.19.) számú önkormányzati határozat:
Hetyefő Község Önkormányzatának Képviselő-testülete a jogi személyiséggel nem rendelkező Szociális Intézményi Társulást (székhelye: 8330 Sümeg, Béke tér 7.) 2013. június 30. napjával megszünteti, a Szociális Intézményi Társulás Társulási Megállapodását 2013. június 30. napjával hatályon kívül helyezi, az alábbi feltételekkel:

A Képviselő-testület nyilatkozza, hogy 2013. július 1. napjától a 2013. évben, a Napfény Szociális Segítő Központ (székhelye: 8330 Sümeg, Kossuth L. u. 31.) intézménytől, feladatfinanszírozási költségszinten igénybe kívánja venni az alábbi feladatok ellátását:

· családsegítés,

· gyermekjóléti szolgáltatás,

· házi segítségnyújtás.

A Képviselő-testület nyilatkozza, hogy 2013. évben az intézmény feladatfinanszírozásából, az igénybe vett feladatellátást érintő, településre jutó, kieső társulási támogatást finanszírozza az önkormányzat Sümeg Város Önkormányzata részére.

A Képviselő-testület felhatalmazza a polgármestert arra, hogy a határozatban foglaltaknak megfelelő megállapodást, szerződést aláírja.

Felelős: Hosszuné Somogyi Mária polgármester

2./ Napirend: A vagyongazdálkodás szabályozása

Előterjesztő: Pallér Edina jegyző
Pallér Edina jegyző: 2012. januártól új törvény szabályozza a vagyongazdálkodást, ez előírja, hogy az önkormányzatoknak lennie kell vagyongazdálkodási tervének. Határidőt nem ír a törvény, de mivel tavaly január óta él, ezért úgy gondolta a Kormányhivatal, hogy június 30-ig készüljön el, erre törvényességi felhívásban hívta fel az önkormányzatot. Vagyongazdálkodási tervként egy kétoldalas, általános elveket kimondó tervet készítettem, ebben szerepel többek között, hogy az önkormányzati vagyonnal felelősen kell gazdálkodni, törekedni kell a hatékonyságra, az állagmegóvásra. Az elsődleges szempont a kötelező feladatok ellátása, ezután következhet önként vállalt feladat, ami nem mehet a kötelezően ellátandó feladat rovására. Ismertetném a tervet. A törvényességi észrevételt is ismertetném.
/Előterjesztés ismertetése./
Hosszuné Somogyi Mária polgármester: Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

27/2013. (VI.19.) számú önkormányzati határozat: 

Hetyefő Község Önkormányzatának Képviselő-testülete jóváhagyja Hetyefő Község Önkormányzatának közép- és hosszú távú vagyongazdálkodási tervét az előterjesztés szerint.

Felelős: Hosszuné Somogyi Mária polgármester 

Pallér Edina jegyző: Törvényességi észrevételként megkaptuk, hogy vizsgáljuk felül a vagyonrendeleteinket, szintén az új vagyon-törvény miatt. A módosítás helyett inkább új vagyonrendeletet készítettem, valamint aktualizáltam a mellékletet. Ismertetném az észrevételt és a rendelettervezetet is.
/Előterjesztés ismertetése./
Hosszuné Somogyi Mária polgármester: Köszönjük, kérem, alkossuk meg rendeletünket.
Hetyefő Község Önkormányzatának Képviselő-testülete egyhangúlag, 3 igen szavazattal a következő rendeletet alkotja:




6/2013. (VII.2.) önkormányzati rendelet:

Hetyefő Község Önkormányzatának Képviselő-testülete megalkotja 6/2013. (VII.2.) önkormányzati rendeletét Az önkormányzat vagyonáról.
/Az előterjesztés és a rendelet a jegyzőkönyv mellékletét képezi./
3./ Napirend: Helyi Esélyegyenlőségi Program

Előterjesztő: Pallér Edina jegyző
Pallér Edina jegyző: A Helyi Esélyegyenlőségi Program elfogadásának határideje is június 30. Hetyefő Község vonatkozásában Nagyné Nagy Krisztina készítette el a programot. Ő egy Európai Uniós támogatott továbbképzésen vett részt ezzel kapcsolatban. Eléggé kötött formátuma van ennek a Helyi Esélyegyenlőségi Programnak, egy programot használnak, oda töltik fel az adatokat. Rengeteg adatot kellett összeszedni iskolától, óvodától, védőnőtől, rengeteg táblázata van. Ennek megfelelően önkormányzatonként 150-200 oldalas anyagok készültek. Az Esélyegyenlőségi Program tartalmaz egy Intézkedési Tervet is. Erre a programra azért van szükség, mert július 1-től már nem lehet úgy pályázni, sem Uniós, sem hazai pályázatokra, hogy nincs Helyi Esélyegyenlőségi Program, sőt ebbe a programba bele kell venni azokat a fejlesztési célokat vagy azokat a célokat, amelyekre szeretne pályázni az önkormányzat. Amit jelenleg tudunk, próbáltuk beleírni, amit esetleg nem sikerült beleírni, mert ez egy öt évre tervezett program, viszont pályázni szeretne az önkormányzat, azt csak úgy tudjuk megoldani, hogy módosítjuk a Helyi Esélyegyenlőségi Programot.

/Előterjesztés ismertetése./
Hosszuné Somogyi Mária polgármester: Köszönjük. Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

28/2013. (VI.19.) számú önkormányzati határozat:
Hetyefő Község Önkormányzatának Képviselő-testülete Hetyefő Község Helyi Esélyegyenlőségi Programját az előterjesztés szerint elfogadja.

/Az előterjesztés a jegyzőkönyv mellékletét képezi./
Hosszuné Somogyi Mária polgármester: Itt fogadjuk el a fenntarthatósági tervet is, mert ez a két dokumentum a szennyvízberuházáshoz is nagyon kell. Ismertetném.
/Előterjesztés ismertetése./
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

29/2013. (VI.19.) számú önkormányzati határozat:
Hetyefő Község Önkormányzatának Képviselő-testülete a „Hetyefő Község Fenntarthatósági Stratégia Local Agenda 21” című dokumentumot az előterjesztés szerint elfogadja.
4./ Napirend: Társulások felülvizsgálata

Előterjesztő: Pallér Edina jegyző
· A Sümegi Kistérségi Többcélú Társulás Társulási Megállapodásának módosítása 

Pallér Edina jegyző: Beszéltünk már róla, hogy a társulásokat a jogszabály erejénél fogva június 30-ig felül kell vizsgálni. A Többcélú Kistérségi Társulás eddig is jogi személyiségű volt, de módosítása szükséges, mert a januárban életbe lépő új önkormányzati törvény másképp szabályozza a társulási működést és ennek kell megfelelni. Polgármesteri egyeztetésen abban maradtunk korábban, hogy a belső ellenőrzési feladatokat nem a társulás keretében kívánjuk a jövőben elláttatni, hanem a Hivatal fog szerződést kötni külön a belső ellenőrünkkel. Ugyanaz a belső ellenőr fog nálunk ellenőrizni, a 11 településünket vállalta és mi fogunk rá szerződést kötni vele. Így a belső ellenőrzés kikerül a megállapodásból, legalábbis a mi településeink részéről.  
/Előterjesztés ismertetése./
Hosszuné Somogyi Mária polgármester: Köszönjük. Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

30/2013. (VI.19.) számú önkormányzati határozat: 

Hetyefő Község Önkormányzatának Képviselő-testülete a Sümegi Kistérségi Többcélú Társulás Társulási Megállapodásának az előterjesztés szerint kezdeményezett módosításait elfogadja, az abban foglaltakat magára nézve teljes körben kötelezőként elismeri.

A Képviselő-testület kijelenti, hogy a Társulási Megállapodásban meghatározott feladatok közül a belső ellenőrzési feladatot nem a Társulásban kívánja megoldani.

A képviselő-testület felkéri a polgármestert, hogy az elfogadó határozatot tartalmazó jegyzőkönyvi kivonatot 3 eredeti példányban a Társulás elnökének címezve, a Sümegi Közös Önkormányzati Hivatal részére (8330 Sümeg, Béke tér 7.) megküldje.

A képviselő-testület felhatalmazza a polgármestert, hogy az Alapító Okirat és a Társulási Megállapodás helyébe lépő, a módosításokat tartalmazó egységes szerkezetű Társulási Megállapodást aláírja.

Határidő: azonnal

Felelős: Hosszuné Somogyi Mária polgármester 

/Az előterjesztés a jegyzőkönyv mellékletét képezi./

· Az Észak-Balatoni Térség Regionális Települési Szilárdhulladék-kezelési Önkormányzati Társulás Társulási Megállapodásának módosítása

Pallér Edina jegyző: Még egy társulási megállapodás módosítást kell tárgyalnia a testületnek, a szilárdhulladék-kezelési társulásét. A társulás által küldött anyagot is ismertetem.

/Előterjesztés ismertetése./
Hosszuné Somogyi Mária polgármester: Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 3 igen szavazattal a következő határozatot hozta:

31/2013. (VI.19.) számú önkormányzati határozat:
Hetyefő Község Önkormányzatának Képviselő-testülete az Észak-Balatoni Térség Regionális Települési Szilárdhulladék-kezelési Önkormányzati Társulás Társulási Megállapodásának a Társulási Tanács 13/2013 (IV.26.) ÉBRSZHK-TT határozatával kezdeményezett módosításait elfogadja.
 
Ezzel egy időben az Észak-Balatoni Térség Regionális Települési Szilárdhulladék-kezelési Önkormányzati Társulás Alapító Okirata hatályát veszti.

A képviselő-testület felkéri a polgármestert, hogy az elfogadó határozatot tartalmazó jegyzőkönyvi kivonatot a Társulásnak megküldje.
 
A képviselő-testület felhatalmazza a polgármestert, hogy az Alapító Okirat és a Társulási Megállapodás helyébe lépő, a módosításokat tartalmazó egységes szerkezetű Társulási Megállapodást aláírja.
 
Határidő: azonnal

Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

· Tájékoztató törvényességi észrevételről a jegyzőkönyvek beküldésével kapcsolatban
Pallér Edina jegyző: Törvényességi észrevételt kaptunk a Kormányhivataltól a jegyzőkönyvek beküldésével kapcsolatban. Sajnos nem tudjuk tartani a 15 napot. Egy elég nagy szervezet vagyunk, amely ráadásul ebben az évben indult újként, négy körjegyzőség jogutódjaként, sok időbe telik a 11 önkormányzat tekintetében a 11 polgármesterrel egyeztetni mindent, továbbá 5 helyen működünk 21 dolgozóval. A szervezési kérdések rengeteg időt elvesznek. Igyekszem tartani a határidőket, de nem csak ez az egy feladat és nem csak ez az egy település van. Ismertetem az ezzel kapcsolatos törvényességi felhívást.

/Az előterjesztés ismertetése./

Hetyefő Község Önkormányzatának Képviselő-testülete a tájékoztatást határozathozatal nélkül tudomásul vette, észrevételt, intézkedést nem tett.

/Az előterjesztés a jegyzőkönyv mellékletét képezi./

A polgármester a nyílt ülést berekesztette.

k.m.f.

         Hosszuné Somogyi Mária 





Pallér Edina

                Polgármester                                                                       
     
    jegyző

